钦定古今图书集成/方舆汇编/职方典/第1392卷 > 《水会所平黎善后碑记》明·王弘诲
## 钦定古今图书集成/方舆汇编/职方典/第1392卷 > 《水会所平黎善后碑记》明·王弘诲

珠崖海外一寰区也。裨海旁罗郡县，而五指黎、婺诸
山，荆枳其中，酝酿黎岐，世为琼患。自汉两伏波将军
启士以来，历代叛服靡常，无能拓封疆之咫尺者。朝
廷三勤王师，每大举，众无虑十万，云集境上，斩蓬蒿。
而彝之始未尝不发蒙振槁，而后稍稍糵牙寻斧柯
也。岂非以善后术疏，而经远之略当日未暇亟讲乎？
顷岁黠酋黎马屎倡乱，纠合诸亡命黎广王、盖老、孙
恩弟等阑入内地，肆行寇抄，州邑震动数年，莫可谁
何。岁己亥，督府戴燿始下车，悯其状，亟采群议，疏请
雕剿；得旨：报可。乃考山川、抡将帅、选徒御、峙粻糗、饰
戈厹，刻期兴师。始命东山游击将军邓锺率所部精
兵偕雷阳副总兵黎国耀、琼崖参将庄渭阳，各率所
部广、雷、琼、土客兵共八千有奇，分道协剿。监军则雷
州府同知万煜，纪功则琼州府同知经仁术，而分守
海南道参政林如楚兼督之。议者谓“盛夏酷炎，进师
不利，宜少须以待。秋初”，邓将军持不可。“夫智贵猝力
贵突，贼恃险煽乱，乘其无备，一鼓可克。今秋禾将熟，
逡巡不进，贼得禾而守，一人据险，千人莫过；师老矣，
何克之为！”督府善其议，趣令进兵。维时磢门为贼关
隧，最为天险；邓将军独当之。黎将军兵向定泉庄，将
军兵向水焦，约闰四月初八日会战。贼料定泉、水焦
层峦绝巇，劲弩噏伏，我军不敢深入，磢门当孔道，率
其骁牛披星等守之。先是，四月邓将军移兵驰鼓岭，
为水焦合击状，倏初七夜，撤而趣袭磢门，诸士有难
色。将军登定功峰观天象，适见水星盖于金星，晶光
烛天，大喜云：“此破黎之兆也。”诸士皆奋跃，贾易先登，
衔枚而前。贼兵殊死战，两岸矢下如雨，军士用皮牌
拥卫，各以三眼铳火箭乱射，杀其骁牛披星。诸贼惊
哭曰：“官兵自天而下耶？”追奔岭背，大破之。贼首王乐
天引小𡶴贼徒七人，号“七虎”，图为东应，立斩之，军声
大振。次日，庄将军兵由水焦进，又次日，黎将军兵由
沙湾进，后先夹击，直捣居碌峒，焚其聚落。邓将军诫
兵固垒，因粮于敌，穷搜五指干脚贼首黎马屎等数
十人，计穷就缚，贼众溃散，怖死者踬，僵者泽，跳者伏，
菁林而立枯者，不可胜计。弃弓矢纳材落者，咸待以
不死。甫四阅月，黎悉定。计俘斩一千八百有奇，拓地
三百馀里。督府下令班师，琼父老子弟鼓舞，懽若更
生，争操斗酒枳道为将军贺。旋核功次以闻，上嘉乃
丕绩，特晋督府兵部尚书，守道参政林如楚加秩宪
使，将军邓锺擢副总兵，镇琼、崖；诸文武长佐而下各
纪录给赏“有差。”遂议筑水会城，置守御千户所，为万
千年不拔之基。已，海南道副使程有守至，区画经营，
屹然金汤之固。已，宪使林如楚、副总兵邓锺、抚黎通
判吴俸相继踵至，规画善后，不遗馀力。若留戍守，兴
屯田，勾军伍，稽亩籍，创公廨，伐山开道，东通万，西通
儋，渐次疏通。又设巡司以备讥察，立墟市以通贸易，
建乡约以兴教化，竖社学以训黎庶。时届王正，诸峒
蛮扶老携幼，于新城观灯玩彩，熙熙然快睹昇平气
象；而后督府闻之，喜可知也。顷邓将军时巡水会，诸
黎父老携壶浆劳苦道傍，拜手加额，谓微将军：“吾侪
何以有今日？”将军避色称谢。“磢门之役，邀主上宠灵，
遵督府石画，一鼓而俘罪人。诸”凡善后事宜，种种禀
受成命，何敢自多！父老曰：“喜督府暨将军大造于琼，
吾侪宜谋世祀。”率众创生祠于新城之西，以志不忘，
而属碑于宗伯氏。不佞辱在宇下，闻见最核。念事端
初发，未尝不与众同忧；及兹侧听驩声，又不能不与
众同乐。虽文辞萎弱，窃以为桑梓之幸，无以加此。顾
兹役之预，有劳者，不能尽载，谓宜著在《碑阴》，并垂不
朽。若督府戴耀，副总兵邓锺，则终始其事，劳苦而功
高，众论攸归，又不容不表而出之也